《横山道中》
宋代·苏过

物外闲人日月长，意行无复有重冈。林深步步衣裳湿，麦熟村村饼饵香。

遥想云间下双舄，空怀仙子望三乡。欲寻好句供诗眼，旋逐东风堕眇茫。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。